b"\n_START_ARTICLE_\nEconomia T\xc3\xa2rgu Mure\xc8\x99ului\n_START_PARAGRAPH_\nMunicipiul T\xc3\xa2rgu Mure\xc8\x99 a fost de-a lungul timpului un important centru comercial \xc8\x99i industrial al Transilvaniei \xc8\x99i al Rom\xc3\xa2niei. Situat \xc3\xaentr-una din cele mai bogate regiuni forestiere, av\xc3\xa2nd \xc3\xaen apropiere p\xc4\x83\xc8\x99uni \xc8\x99i terenuri agricole \xc3\xaentinse, beneficiind de resurse energetice importante, \xc3\xaen special (gaz metan), de for\xc8\x9b\xc4\x83 de munc\xc4\x83 \xc8\x99i tradi\xc8\x9bii me\xc8\x99te\xc8\x99ug\xc4\x83re\xc8\x99ti apreciabile, T\xc3\xa2rgu Mure\xc8\x99ul a cunoscut o dezvoltare economic\xc4\x83 treptat\xc4\x83, fapt care a stimulat \xc8\x99i dezvoltarea demografic\xc4\x83, cultural\xc4\x83 a ora\xc8\x99ului. Nu \xc3\xaen ultimul r\xc3\xa2nd pozi\xc8\x9bia geografic\xc4\x83, \xc3\xaen centrul arcului Carpatic, a favorizat \xc3\xaenc\xc4\x83 din cele mai vechi timpuri apari\xc8\x9bia b\xc3\xa2lciurilor, ora\xc8\x99ul devenind un important centru de schimburi economice, acest aspect fiind reflectat chiar \xc3\xaen numele ora\xc8\x99ului. \xc3\x8en perioada interbelic\xc4\x83 \xc3\xaen T\xc3\xa2rgu Mure\xc8\x99 erau organizate 5 mari t\xc3\xa2rguri, \xc3\xaen 13 ianuarie, 6 aprilie, 19 iunie, 1 septembrie, 9 noiembrie._NEWLINE_\xc3\x8encep\xc3\xa2nd cu secolele XIV-XV \xc3\xaen T\xc3\xa2rgu Mure\xc8\x99 \xc3\xaenfloresc breslele me\xc8\x99te\xc8\x99ug\xc4\x83re\xc8\x99ti, o dat\xc4\x83 cu acestea intensific\xc3\xa2ndu-se \xc8\x99i mi\xc8\x99carea comercial\xc4\x83. Activitatea breslelor s-a prelungit p\xc3\xa2n\xc4\x83 la jum\xc4\x83tatea secolului al XIX-lea, perioad\xc4\x83 \xc3\xaen care industrializarea \xc3\xaenlocuie\xc8\x99te treptat micile bresle. O parte din \xc3\xaendeletnicirile me\xc8\x99te\xc8\x99ug\xc4\x83re\xc8\x99ti s-au p\xc4\x83strat \xc3\xaen produc\xc8\x9bii contemporane, iar celalt\xc4\x83 parte a suferit modific\xc4\x83ri semnificative datorit\xc4\x83 industrializ\xc4\x83rii. Cel mai bun exemplu pentru acest caz este industria mobilei, care \xc3\xae\xc8\x99i are originea \xc3\xaen vechiul me\xc8\x99te\xc8\x99ul al t\xc3\xa2mpl\xc4\x83riei._NEWLINE_De\xc8\x99i manufacturi existau \xc3\xaenc\xc4\x83 din secolul al XVIII-lea, industria de fabric\xc4\x83 apare \xc3\xaen secolul al XIX-lea.\n_START_SECTION_\nPerioada socialist\xc4\x83\n_START_PARAGRAPH_\nSchimb\xc4\x83rea regimului, dup\xc4\x83 evenimentele din 23 august 1944, atrage dup\xc4\x83 sine modific\xc4\x83ri \xc3\xaen toate domeniile vie\xc8\x9bii din Rom\xc3\xa2nia. \xc3\x8en plan economic au avut loc schimb\xc4\x83ri profunde, mai ales dup\xc4\x83 na\xc8\x9bionalizarea din 11 iunie 1948, economia trec\xc3\xa2nd pentru o lung\xc4\x83 perioad\xc4\x83 de timp de la o economia de pia\xc8\x9b\xc4\x83 la o economie centralizat\xc4\x83. Economia, industria, comer\xc8\x9bul au fost reorganizate pe baze socialiste. Noul regim a considerat de maxim\xc4\x83 importan\xc8\x9b\xc4\x83 pentru Rom\xc3\xa2nia dezvoltarea sectorului industrial, \xc3\xaen acest sens fiind \xc3\xaentreprinse m\xc4\x83suri prin care vechile capacit\xc4\x83\xc8\x9bi industriale au fost sporite, concomitent cu dezvoltarea unor noi sectoare industriale._NEWLINE_Pe fostele amplasamente industriale din municipiul T\xc3\xa2rgu Mure\xc8\x99 apar noi unit\xc4\x83\xc8\x9bi de lucru, modernizate, cu o capacitate superioar\xc4\x83 de produc\xc8\x9bie. \xc3\x8en aceast\xc4\x83 categorie pot fi incluse: Fabrica de mobil\xc4\x83, transformat\xc4\x83 \xc8\x99i redenumit\xc4\x83 \xc3\xaen \xc3\x8entreprinderea de Prelucrarea a Lemnului (IPL) \xe2\x80\x9e23 august\xe2\x80\x9d, Fabrica de produse lactate - dat\xc4\x83 \xc3\xaen folosin\xc8\x9b\xc4\x83 \xc3\xaen anul 1962, Fabrica de zah\xc4\x83r, \xc3\x8entreprinderea de mor\xc4\x83rit, panifica\xc8\x9bie \xc8\x99i paste f\xc4\x83inoase (IMPPF)._NEWLINE_\xc3\x8en cadrul industriei alimentare apar noi subramuri precum aceea a conservelor - fiind \xc3\xaenfiin\xc8\x9bat\xc4\x83 \xc3\x8entreprinderea pentru industrializarea legumelor \xc8\x99i fructelor (IPILF), a c\xc4\x83rnii - prin \xc3\xaenfiin\xc8\x9barea \xc3\x8entreprinderii de industrializare a c\xc4\x83rnii (din aceasta f\xc4\x83c\xc3\xa2nd parte abatorul precum \xc8\x99i alte sec\xc8\x9bii de prelucrare)._NEWLINE_\xc3\x8en cadrul industriei textile apar noi fabrici precum Textila-Mure\xc8\x99, \xc3\x8entreprinderea Prodcomplex, \xc3\x8entreprinderea de confec\xc8\x9bii Mure\xc8\x99ul - dezvoltat\xc4\x83 \xc3\xaen 1973, p\xc4\x83str\xc3\xa2ndu-se \xc8\x99i c\xc3\xa2teva unit\xc4\x83\xc8\x9bi cooperatiste precum Tricotex._NEWLINE_\xc3\x8en industria precluc\xc4\x83rii lemnului pe l\xc3\xa2ng\xc4\x83 IPL 23 august, la momentul respectiv una din cele mai mari fabrici de mobil\xc4\x83 din Rom\xc3\xa2nia, este construit\xc4\x83 o alt\xc4\x83 fabric\xc4\x83 ILEFOR, cu acela\xc8\x99i profil, produc\xc8\x9bia de mobil\xc4\x83._NEWLINE_Bogatele z\xc4\x83c\xc4\x83minte de gaz mentan au permis dezvoltarea industriei chimice, fiind \xc3\xaenfiin\xc8\x9bat \xc3\xaen anul 1966, Combinatul de \xc3\xaengr\xc4\x83\xc8\x99\xc4\x83minte chimice (cunoscut dup\xc4\x83 1990 ca Azomure\xc8\x99)._NEWLINE_Metalotehnica 1965 Electromure\xc8\x99 1970\n_START_SECTION_\nPerioada post-socialist\xc4\x83\n_START_PARAGRAPH_\nSpecializarea proponderent industrial\xc4\x83 a municipiului T\xc3\xa2rgu Mure\xc8\x99, din timpul regimului socialist, s-a diminuat treptat dup\xc4\x83 evenimentele din 1989. Anii '90 \xc3\xaen Rom\xc3\xa2nia, perioada de tranzi\xc8\x9bie de la socialism la capitalism, au \xc3\xaensemnat pentru municipiul T\xc3\xa2rgu Mure\xc8\x99, ca de altfel pentru multe din localit\xc4\x83\xc8\x9bile Rom\xc3\xa2niei, restrecturarea capacit\xc4\x83\xc8\x9bilor industriale concomitent cu trecerea economiei din sfera statului \xc3\xaen sfera privat\xc4\x83, economia municipiului av\xc3\xa2nd ca baz\xc4\x83 comer\xc8\x9bul \xc8\x99i serviciile._NEWLINE_Dup\xc4\x83 anul 2000 \xc3\xaen municipiul T\xc3\xa2rgu Mure\xc8\x99 existau peste 8500 de agen\xc8\x9bi economici priva\xc8\x9bi \xc8\x99i c\xc3\xa2\xc8\x9biva agen\xc8\x9bi economici cu capital majoritar sau integral de stat. Al\xc4\x83turi de agen\xc8\x9bii economici cu capital autohton, apar diverse firme cu capital str\xc4\x83in, investi\xc8\x9biile str\xc4\x83ine cunosc\xc3\xa2nd o cre\xc8\x99tere semnificativ\xc4\x83. Conform unor statistici oficiale, investi\xc8\x9biile sr\xc4\x83ine \xc3\xaen jude\xc8\x9bul Mure\xc8\x99 fiind cu aproximativ 7% mai mari dec\xc3\xa2t nivelul mediu de investi\xc8\x9bii str\xc4\x83ine din Rom\xc3\xa2nia._NEWLINE_Din punct de vedere industrial, o parte din specificul municipiului din perioada socialist\xc4\x83 a fost p\xc4\x83strat, 75% din industria ora\xc8\x99ului fiind reprezentat\xc4\x83 de industria constructoare de ma\xc8\x99ini, chimic\xc4\x83, confec\xc8\x9bii, textil\xc4\x83, \xc8\x99i cea de prelucrare a lemnului."